Zagreb, 8. srpnja 2019.g.

**Z A P I S N I K**

sa **55. sjednice** Povjerenstva za odlučivanje o sukobu interesa održane dana 8. srpnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 54. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Članica PovjerenstvaTončica Božić predlaže da se dnevni red dopuni s toč. 21. Davanje mišljenja u predmetu **M-99/19, na zahtjev dužnosnika IVICE ŠARIĆA, općinskog načelnika Općine Zemunik Donji**. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **P-61/19, dužnosnica KOLINDA GRABAR-KITAROVIĆ, predsjednica Republike Hrvatske** iznosi predmet i navodi da je predmet otvoren po službenoj dužnosti po novinarskim natpisima o plaćanju zdravstvene usluge dužnosnici.

U postupku su od klinike Radiochirurgija zatraženi podaci i dokumentacija. Izvjestiteljica utvrđuje da je dužnosnica platila puni iznos usluge iako je račun izdan sa popustom.

Izvjestiteljica predlaže da se donese odluka da se protiv dužnosnice Kolinde Grabar-Kitarović, predsjednice Republike Hrvatske, povodom odobravanja popusta za obavljeni zdravstveni pregled u zdravstvenoj poliklinici Radiochirurgia Zagreb, postupak neće pokrenuti s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a ili povrede načela obnašanja javnih dužnosti.

Izvjestiteljica ističe da je vezano za odobravanje popusta dužnosnicima potrebno istaknuti da isto nije sporno ukoliko bi pod jednakim okolnostima popust u istom iznosu bio odobren i svakom drugom građaninu. Međutim, ukoliko bi neki od dužnosnika ostvario popust koji drugi građani u istoj situaciji ne bi mogli ostvariti, navedeno bi moglo predstavljati oblik primanja nedopuštenog dara.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

**Utvrđuje se da je sjednici pristupio dužnosnik Vlaho Orepić.**

Predsjednica Povjerenstva kao izvjestiteljica u predmetu **P-248/16, dužnosnik VLAHO OREPIĆ, zastupnik u Hrvatskom saboru** iznosi predmet i navodi da je Povjerenstvo pokrenulo postupak protiv dužnosnika zbog moguće povrede čl. 15. ZSSI-a jer je u svojstvu člana skupštine koji predstavlja Vladu RH imenovao članove nadzornog odbora trgovačkog društva. Dužnosnik se očitovao na navedenu odluku. Očitovanje dužnosnika čita se u cijelosti.

Predsjednica Povjerenstva daje riječ dužnosniku koji tom prilikom navodi da je ključni moment da sjednica nadzornog odbora AKD-a uopće nije održana. Navodi da ministar predstavlja 2/3 skupštine AKD-a i da su sve odluke donesene u skladu sa zakonom i propisima. Nadalje navodi da je prekinuo sve posljedice takve „lažne“ sjednice nadzornog odbora i time zaštitio javni interes i spriječio štetu za Republiku Hrvatsku te o svemu upoznao javnost. Dužnosnik ističe da nije bio u sukobu sa bilo kojom zakonskom normom te smatra da je trebao žurno reagirati jer da nije Republika Hrvatska bi imala iznimne troškove.

Na upit člana Povjerenstva Davorina Ivanjeka je li postojao prijedlog Vlade Republike Hrvatske dužnosnik navodi da smatra da je prijedlog Vlade Republike Hrvatske artikuliran preko njega kao ministra te ističe da on nije donosio trajna kadrovska rješenja u AKD-u već je odredio ovlaštenika do raspisivanja natječaja.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 15. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Utvrđuje se da je sjednicu napustio dužnosnik Vlaho Orepić.**

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-72/19, dužnosnica HELENCA PIRNAT DRAGIČEVIĆ, pravobraniteljica za djecu** iznosi predmet i navodi da je protiv dužnosnice pokrenut postupak zbog moguće povrede čl. 14. ZSSI-a. Dužnosnica se na odluku očitovala. Očitovanje dužnosnice čita se u cijelosti.

Izvjestiteljica predlaže da se donese odluka kojom se utvrđuje da je dužnosnica počinila povredu čl. 14. st. 1. ZSSI-a. te predlaže sankciju u iznosu od 2000 plativu u 2 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3 točci dnevnog reda dovršeno.

Prekida se sjednica zbog glasovanja u prve tri točke dnevnog reda u 10.45 sati.

Sjednica se nastavlja u 11.05 sati.

**Prelazi se na raspravljanje o 4. točci dnevnog reda.**

**Utvrđuje se da je sjednici pristupio dužnosnik Stjepan Živković.**

Članica Povjerenstva Aleksandra Jozić-Ileković kao izvjestiteljica u predmetu **P-20/17, dužnosnik STJEPAN ŽIVKOVIĆ, općinski načelnik Općine Magadenovac** iznosi predmet i navodi da je protiv dužnosnika pokrenut postupak zbog moguće povrede čl. 7. c. jer je svoju suprugu imenovao za v.d. pročelnicu iste općine do objave javnog natječaja, a na kojem je radnom mjestu s većim koeficijentom obavljala službu bez da je za to vrijeme objavljen javni natječaj. Istom odlukom pokrenut je postupak radi utvrđivanja je li vezano uz obavljanje funkcije jednog od troje članova Skupštine trgovačkog društva KOMAG d.o.o., osnovanog od Općine Magadenovac, dužnosnik bio u sukobu interesa prilikom donošenja odluke Skupštine toga trgovačkog društva od 29. prosinca 2015.g. o imenovanju supruge dužnosnika na funkciju direktorice istog trgovačkog društva te da se i dalje nalazi u sukobu interesa u daljnjem razdoblju u kojem supruga dužnosnika obavlja ovu funkciju, s obzirom da se osnovano može smatrati da je navedena okolnost utjecala na nepristranost dužnosnika u obnašanju dužnosti vezano za trgovačko društvo KOMAG d.o.o.

Dužnosnik se na navedenu odluku očitovao. Izvjestiteljica u bitnom iznosi očitovanje dužnosnika. U postupku je utvrđeno da se dužnosnik izuzimao iz donošenja odluke o imenovanju direktora trgovačkog društva Komag d.o.o.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Predsjednica Povjerenstva daje riječ dužnosniku koji tom prilikom navodi da nije imao drugi model i mogućnost kad je bivša pročelnica napustila tu funkciju. Naime, nije mogao za pročelnika uzet nekog bez potrebne školske spreme ili bez iskustva. U tom trenutku nije imao izbora, to je bila jedina moguća opcija. U najbližem Zavodu za zapošljavanje nije bio niti jedan diplomirani pravnik. Dužnosnik navodi da je njegova supruga u tom vremenu praktički obavljala dva posla, a primala je plaću pročelnice. U pogledu angažmana na mjestu direktorice društva Komag navodi da se radi o malom komunalnom poduzeću sa samo četvrto zaposlenih, koji su svi s nižom stručnom spremom i obavljaju osnovne komunalne usluge, košnju trave i slično po nižim cijenama kako bi to predstavljalo manji teret za stanovništvo pretežno starije dobi. Nadalje navodi da je teško doći do službenika s potrebnim kvalifikacijama u maloj sredini i da osobe koje odrade stručno osposobljavanje u Općini obično odlaze u veće gradove, a da je u vrijeme dok je njegova supruga bila v.d. pročelnice, pripravnički staž odrađivala mlada osoba iz Općine Magadenovac, koja je kasnije, kada je proveden javni natječaj, ispunjavala uvjete i odabrana je za pročelnicu među ostalim kandidatima. Dužnosnik navodi da je i čekanje na osposobljavanje ove osobe bilo isključivo u interesu smanjenja troškova proračuna, s obzirom da je bivša pročelnica bila iz obližnjeg grada, a troškovi njena prijevoza bili su oko 2.000,00 kuna, što je dužnosnik imao na umu i u pogledu ostalih kandidata na kasnijem natječaju, koji su bili iz okolnih gradova. Zaključno, navodi da razumije tumačenje da se trebao izuzeti od imenovanja svoje supruge na mjesto v.d. pročelnice i to prenijeti na svojeg zamjenika, ali smatra da bi to ionako bio čisti formalizam jer bi se mogli ionako dogovoriti.

Izvjestiteljica predlaže da se donese odluka kojom se utvrđuje da je dužnosnik imenovanjem supruge kao pročelnice povrijedio odredbu čl. 7. toč. c. ZSSI-a, te da u svezi imenovanja supruge za direktoricu društva nije došlo do stvarnog sukoba interesa, međutim, da se nalazi u potencijalnom sukobu interesa za ubuduće. Predlaže se sankcija u iznosu od 12000 kn plativa u 12 obroka.

Članica Povjerenstva Tatijana Vučetić za utvrđenu povredu predlaže sankciju u iznosu od 10 000 kn plativu u 10 obroka.

Utvrđuje se da je raspravljanje o 4. točci dnevnog reda dovršeno.

**Utvrđuje se da je sjednicu napustio dužnosnik Stjepan Živković.**

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-372/18, dužnosnik BRUNO DOBRONIĆ, član Upravnog vijeća HINA-e** iznosi predmet i navodi da je protiv dužnosnika pokrenut postupak zbog moguće povrede čl. 14. ZSSI-a koja proizlazi iz istovremenog obnašanja dužnosti člana Upravnog vijeća HINA-e i obavljanja funkcije direktora u trgovačkom društvu KRULA d.o.o. te moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu, kapitalu trgovačkog društva KRULA d.o.o. na povjerenika. Na navedenu odluku dužnosnik se očitovao. Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 14 i čl. 16. ZSSI-a te predlaže sankciju u iznosu od 2000 kn plativu u 2 obroka.

Član Povjerenstva Davorin Ivanjek iznosi protuprijedlog da se za utvrđenu povredu izrekne sankcija u iznosu od 3000 kn plativu u 3 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **P-257/16, dužnosnik DAMIR RUKAVINA, gradonačelnik Grada Crikvenice** iznosi predmet i navodi da je protiv dužnosnika pokrenut postupak zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti gradonačelnika Grada Crikvenice te primitka prigodnih nagrada do propisanog iznosa (božićnica, naknada za godišnji odmor i sl.) te ostalih primitaka koji se isplaćuju uz plaću i to 23. travnja 2014.g. u iznosu od 2.938,36 kn, 4. prosinca 2014.g. u iznosu od 1.893,44 kn, 6. svibnja 2015.g. u iznosu od 600,00 kn i 6. svibnja 2015.g. u iznosu od 2.500,00 kn te zbog moguće povrede čl. 8. i 9. ZSSI-a zbog nesklada u podacima prijavljenim u izvješću o imovinskom stanju dužnosnika i podataka prikupljenih od drugih tijela. Dužnosnik se na navedenu odluku očitovao. Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka kojom se utvrđuje povreda čl. 7. d. i čl. 27. ZSSI-a te da se za utvrđenu povredu izrekne sankcija u iznosu od 7000 plativa u 7 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-342/17, dužnosnik ŽELJKO RIJETKOVIĆ, zamjenik gradonačelnika Grada Garešnice** iznosi predmet i navodi da je protiv dužnosnika pokrenut postupak zbog moguće povrede čl. 14. ZSSI-a, koja proizlazi iz istovremenog obnašanja navedene javne dužnosti i obavljanja poslova člana Uprave trgovačkog društva MINI-PAK d.o.o. Postupak je pokrenut i zbog moguće povrede članka 16. stavka 1. ZSSI-a, koja proizlazi iz propusta da na drugu osobu prenese upravljačka prava na temelju udjela u kapitalu trgovačkog društva MINI-PAK d.o.o., u kojem dužnosnik ima više od 0,5% udjela u vlasništvu. Dužnosnik se na navedenu odluku očitovao. Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka kojom se utvrđuje da je dužnosnik povrijedio čl. 14. i čl. 16. ZSSI-a te da mu se izrekne sankcija u iznosu od 3000 kn plativa u 3 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-357/18, dužnosnik ANTONIO MARKOVIĆ, zamjenik općinskog načelnika Općine Gunja** iznosi predmet i navodi da je protiv dužnosnika pokrenut postupak zbog moguće 14. stavka 1. koja proizlazi iz istovremenog obnašanja navedene dužnosti i obavljanja poslova direktora u trgovačkom društvu DOM PARKET d.o.o. te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva DOM PARKET d.o.o. na povjerenika. Dužnosnik se na navedenu odluku nije očitovao.

Izvjestiteljica predlaže da se donese odluka kojom se utvrđuje da je dužnosnik povrijedio čl. 14. i čl. 16. ZSSI-a te da mu se za utvrđenu povredu izrekne sankcija u iznosu od 3000 kn plativa u 6 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-62/13, dužnosnik DUŠKO ZIMONJA, član Vijeća za elektroničke medije do 5. lipnja 2013.g.** iznosi predmet i navodi da je odluka Povjerenstva djelomično poništena i predmet vraćen na ponovni postupak radi izricanja sankcije zbog utvrđene povrede čl. 20. st 1. ZSSI-a. Istom odlukom utvrđeno je da se o povredi čl. 14. s i čl. 16 nije moglo meritorno odlučivati s obzirom da zbog navedenih povreda nije bio pokrenut postupak.

Izvjestiteljica predlaže da se donese odluka da se za povredu članka 20. stavka 1. ZSSI-a dužnosniku ne može izreći sankcija jer ista nije propisana ZSSI-em te da se protiv dužnosnika pokreće postupak zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja funkcije direktora trgovačkog društva Connecto Artis d.o.o. i članka 16. stavka 1. ZSSI-a koja proizlazi iz propusta prijenosa upravljačkih prava na temelju djela u vlasništvu trgovačkog društva Connecto Artis d.o.o. povjerenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-161/19, dužnosnica MAJA-MARIJA NAHOD, pomoćnica ministra graditeljstva i prostornog uređenja** iznosi predmet i navodi da je provjerom izvješća o imovinskom stanju dužnosnice utvrđeno da dužnosnica prima uz plaću dodatni prihod kao članica ispitnog povjerenstva. Izvjestiteljica iznosi da se radi o edukacijskoj djelatnosti koju dužnosnica obavlja povremeno i privremeno.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tončica Božić kao izvjestiteljica u predmetu **P-325/18, dužnosnik DAMIR MATELJAN, zastupnik u Hrvatskom saboru i općinski načelnik Općine Kamanje** iznosi predmet i navodi da je protiv dužnosnika podnesena prijava u kojoj podnositelj prijavljuje navedenog dužnosnika temeljem dvije osnove. U prvom dijelu prijavljuje ga radi sumnje na sukob interesa, odnosno da je dužnosnik primio mito u iznosu preko 500,00 kuna. Navodi da je poduzetnik iz Kamanje javno izjavio za Radio Mrežnicu da je dao mobitel Damiru Mateljanu, te dostavlja članak o tome u prilogu prijave. Nadalje, izražava sumnju da je isti dužnosnik u sukobu interesa jer kao općinski načelnik prostore Vatrogasnog doma daje na korištenje političkoj stranci SDP, i to bez naknade. Ističe da se prema zakonu javni prostor ne može koristiti bez naknade za političke stranke i njihovu promociju.

U postupku su zatraženi podaci od Općine Kamanje i Radia Mrežnice.

Izvjestiteljica predlaže da se donese odluka o nepokretanju postupka budući da iz prikupljenih podataka i dokumentacije ne proizlazi da je došlo do moguće povrede odredbi ZSSI-a niti načela obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Član Povjerenstva Davorin Ivanjek kao izvjestitelj u predmetu **P-218/18, dužnosnica VERONIKA LAUŠIN, zamjenica ravnatelja HZZO-a** iznosi predmet i navodi da su protiv dužnosnice podnesene dvije prijave u kojima se u bitnom navodi da je dužnosnica u eklatantnom sukobu interesa i da je pogodovala privatnom osiguravatelju na način da osigura svom sinu što bolji prodajni rezultat na štetu javnog osiguravatelja.

U postupku su zatraženi su podaci od HZZO-a.

Izvjestitelj predlaže da se donese odluka o nepokretanju postupka jer iz prikupljenih podataka ne proizlazi da je dužnosnica povrijedila odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **P-373/18, dužnosnik BRANKO PUTAREK, zamjenik gradonačelnika Grada Ivanca** iznosi predmet i navodi da je dužnosnik Povjerenstvu podnio izvješće o imovinskom stanju povodom ponovnog izbora na dužnost u kojem je naveo da obavlja funkciju direktora trgovačkog društva Poljoprivredno poduzeće Ivanec d.o.o. u kojem je u radnom odnosu od 10. rujna 1991.g. Dužnosnik u podnesenom izvješću nije naveo da je imatelj udjela u navedenom poslovnom subjektu niti je dostavio dokaz o prijenosu upravljačkih prava.

Uvidom u podatke sudskog registra Trgovačkog suda u Varaždinu, utvrđeno je da je upisano trgovačko društvo Poljoprivredno poduzeće Ivanec d.o.o. u kojem funkciju direktora obavlja dužnosnik koji je ujedno jedan od 32 imatelja udjela u tom trgovačkom društvu. Iz podataka povijesnog izvatka za navedenu zadrugu proizlazi da je dužnosnik upisan kao direktor istog trgovačkog društva u kontinuitetu od 1999.g. do danas te da je upisan kao imatelj udjela od 24. rujna 2010.g.

Izvjestitelj predlaže da se donese odluka o pokretanju postupka zbog moguće povrede čl. 14. st. 1. i čl. 16. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13 točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-56/18, dužnosnik MILORAD DELIĆ, općinski načelnik Općine Vrhovine** iznosi predmet i navodi da je protiv dužnosnika podnesena prijava u kojoj se u bitnom navodi da je dužnosnik u sukobu interesa, budući je, prema imovinskoj kartici dužnosnika, dužnosnikova supruga zaposlenica udruge „Jelenko“. Ista je navedena kao kontakt i osoba ovlaštena za zastupanje na stranicama Ministarstva financija. Prema proračunu Općine Vrhovine, udruga „Jelenko“ će u 2018.g. primiti oko 75.000 kn.

Povjerenstvo je zatražilo podatke od Općine Vrhovine i Udruge „Jelenko“.

Izvjestiteljica predlaže da se donese odluka o pokretanju postupka zbog moguće povrede čl. 7. c. i čl. 5. ZSSI-a.koja proizlazi iz postupanja dužnosnika prilikom dodjeljivanja financijskih sredstava Općine Vrhovine Udruzi „Jelenko“, koja se zbog okolnosti zaposlenja njegove supruge u navedenoj udruzi može smatrati s dužnosnikom interesno povezanom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-130/17, dužnosnik MARIJAN HORVAT, općinski načelnik Općine Martijanec do 24. svibnja 2017.g.** iznosi predmet i navodi da je protiv dužnosnika podnesena prijava u kojoj se navode okolnosti koje se tiču postupanja pročelnika Općine Martijanec Krunoslava Kosira, zatim korištenje vozila Općine Martijanec od strane pročelnika, kupovina komunalnih strojeva, organiziranje manifestacija i drugih slučajeva, po prijavitelju, neprimjerenih i nepotrebnih trošenja financijskih sredstava Općine Martijanec, kao i primjere izvođenja radova, prema prijavitelju u korist članova i simpatizera Hrvatske narodne stranke. U odnosu na prijavljenog dužnosnika, u prijavi se navodi kako Općina Martijanec financira niz udruga iz svog proračuna te da su u KUD Martijanec članovi obitelji dužnosnika (supruga, sin). Dalje se navodi da je dužnosnik Marijan Horvat s materijalom kojim se izvode radovi na projektima Općine Martijanec napravio fasadu i elektriku na svojoj kući. Spominju se tako poslovni subjekti: Elektrovar iz Leskovca, Soboslikar Brunčić iz Križovljana te trgovačko društvo Hemar d.o.o. U prijavi se dalje navodi kako je općinski načelnik za potrebe općinske vijećnice, mimo proračunskih sredstava, ispred njezine kuće povisio rubnjake i povisio prilaznu cestu. U prijavi navodi i organizacija proslave dana Općine 2016. na kojoj je drugi dan održana frizerska revija, u vezi koje se ističe kako je snaha dužnosnika, vlasnica frizerskog obrta.

Povjerenstvo je zatražilo podatke od Općine Martijanec, poslovnih subjekata navedenih u prijavi, Matičnog ureda Ludbreg, KUD-a Martijanec.

Izvjestiteljica predlaže da se donese odluka o pokretanju postupka zbog moguće povrede članka 5. stavka 1. ZSSI-a, koja proizlazi iz propusta dužnosnika da zaštiti vlastitu vjerodostojnost i nepristranost prilikom dodjeljivanja financijskih sredstava Općine Martijanec udruzi KUD Martijanec, koja se zbog okolnosti članstva dužnosnika, njegove supruge, sina te snahe u tijelima udruge može smatrati s dužnosnikom interesno povezanom. Postupak protiv dužnosnika u odnosu na ostale navode iz prijave neće se pokrenuti, s obzirom da iz podataka i dokumentacije prikupljene povodom zaprimljene prijave ne proizlazi da bi navedeni dužnosnik počinio povrede odredbi ZSSI-a.

Otvara se rasprava.

Članica Povjerenstva Tončica Božić iznosi protuprijedlog da se protiv dužnosnika pokrene postupak zbog moguće povrede čl. 7. toč. c ZSSI-a zbog dugogodišnjeg sustavnog istog ponašanja.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Član Povjerenstva Davorin Ivanjek kao izvjestitelj u predmetu **P-388/18, dužnosnik MARTIN SRŠA, zamjenik općinskog načelnika Općine Sveti Martin na Muri** iznosi predmet i navodi da je dužnosnik Povjerenstvu podnio izvješće o imovinskom stanju u kojem je naveo da obavlja funkciju direktora trgovačkog društva Agromartin d.o.o. te da je jedini imatelj udjela u istom trgovačkom društvu. Dužnosnik je u tom izvješću naveo da nije izvršen prijenos upravljačkih prava koja proizlaze iz vlasništva nad udjelom na povjerenika niti je kasnije Povjerenstvu dostavio dokument o prijenosu upravljačkih prava.

Izvjestitelj predlaže da se donese odluka o pokretanju postupka zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-237/18, dužnosnik DORIANO LABINJAN, zamjenik općinskog načelnika Općine Brtonigla do 19. lipnja 2018.g.** iznosi predmet i navodi da je protiv dužnosnika podnesena prijava u kojoj se dostavljaju linkovi medija koji su objavili prosvjed mještana Dajle i Karigadora, domaćih i stranih vlasnika nekretnina ,Udruge Moj Lipi Karigador, Udruge Zelena Istre, koji se protive gradnji marine u Karigadoru te se navodi "izmišljeno" radno mjesto "Projekt menađer Lučke Uprave Umag -Novigrad " s Dorianom Labinjanom kao bivšim načelnikom Općine Brtonigla koji je potpisao projekt na 400 vezova i odluku o koncesiji luke Karigador.

U postupku je utvrđeno da je član Povjerenstva za dodjelu koncesije bio načelnik, a nakon toga zamjenik načelnika na koje je mjesto dao ostavku i zaposlio se u Lučkoj upravi. Utvrđeno je da poslovnog odnosa nije bilo. Odluku o gradnji marine u toj Lučkoj upravi donijelo je Općinsko vijeće

Izvjestiteljica predlaže da se donese odluka o nepokretanju postupka povodom navoda iz prijave te odluka o pokretanju postupka zbog moguće povrede čl. 12. ZSSI-a jer je u postupku utvrđeno da je dužnosnik nakon prestanka mandata načelnika uz naknadu plaće po prestanku navedenog mandata primao i naknadu za volontersko obnašanje dužnosti zamjenika načelnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-91/19 na zahtjev dužnosnika JASMINA BUDINSKOG, zamjenika općinskog načelnika Općine Tovarnik** iznosi predmet i navodi da je dužnosnik podnio zahtjev za mišljenjem u kojem navodi kako od 1. ožujka 2019.g. dužnost zamjenika općinske načelnice Općine Tovarnik obnaša kao volonter. Do tada je bio profesionalac. Dužnosnik traži mišljenje ima li kao volonter pravo na naknadu za putni trošak za dolazak na posao i ima li to veze s brojem dolazaka u mjesecu na posao.

Izvjestiteljica predlaže da se donese mišljenje da dužnosnik za vrijeme obnašanja dužnosti zamjenika općinskog načelnika Općine Tovarnik ostvaruje pravo na naknadu stvarnog troška prijevoza na radno mjesto i sa radnog mjesta na kojem obnaša navedenu dužnost, sukladno općim aktima Općine Tovarnik.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Član Povjerenstva Davorin Ivanjek kao izvjestitelj u predmetu **M-97/19 na zahtjev dužnosnika GORANA BUKVIĆA, člana DKOM-a** iznosi predmet i navodi da je dužnosnik podnio zahtjev u kojem dužnosnik nastavno na dostavljeno mišljenje Povjerenstva Broj: 711-I-1258-M-70/19-02/12 od 3. svibnja 2019.g. traži mišljenje Povjerenstva može li biti član obiteljskog poljoprivrednog gospodarstva koje osim gospodarske djelatnosti poljoprivrede, obavlja i dopunske djelatnosti iz članka 13. stavka 1. Zakona o obiteljskom poljoprivrednom gospodarstvu te može li dužnosnik biti nositeljem OPG-a koji je registriran za obavljanje dopunske djelatnosti u smislu članka 11. stavka 2. Pravilnika o Upisniku obiteljskih poljoprivrednih gospodarstava.

Izvjestitelj navodi da je Povjerenstvo dužnosniku na 48. sjednici, dalo mišljenje kojim se utvrđuje, da sukladno odredbama ZSSI-a, nema zapreke da istovremeno uz obnašanje dužnosti člana DKOM-a bude nositeljem i članom OPG-a te da se ukoliko dođe do situacije proširenja djelatnosti OPG-a u kojem je dužnosnik nositelj i član, obrati Povjerenstvu radi davanja mišljenja.

Izvjestitelj predlaže da se donese mišljenje da dužnosnik može uz obnašanje navedene javne dužnosti, biti član obiteljskog poljoprivrednog gospodarstva kada je isti registriran i za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, ali je dužan poslove upravljanja OPG-om koji proizlaze iz obavljanja funkcije nositelja OPG-a prenijeti na drugog člana OPG-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

**Prelazi se na raspravljanje o 20. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-98/19 na zahtjev dužnosnice LJUBICE JEMBRIH, općinske načelnice Općine Lobor** iznosi predmet i navodi da je dužnosnica podnijela zahtjev Povjerenstvu u kojem navodi da dužnost općinske načelnice općine Lobor obavlja profesionalno. Nadaje, navodi da službenici i namještenici Općine Lobor, sukladno općim aktima ostvaruju pravo na naknadu troškova dolaska i odlaska na posao u visini autobusne karte, odnosno pravo na korištenje vlastitog automobila ako ne postoji redovna autobusna linija. Dužnosnica navodi da koristi privatni automobil u službene svrhe, jer Općina Lobor nema službeni automobil, ističući da prilikom obavljanja svoje dužnosti i po nekoliko puta mora dolaziti u prostoriju Općine uključujući i subotu, a nekada i nedjelju. Dužnosnica traži mišljenje Povjerenstva da li i ona ima pravo na isplatu naknadu troška korištenja privatnog automobila u službene svrhe za potrebu prijevoza na radno mjesto i sa radnog mjesta prilikom obnašanja dužnosti načelnice Općine Lobor.

Izvjestiteljica predlaže da se donese mišljenje da dužnosnica za vrijeme obnašanja dužnosti općinske načelnice Općine Lobor, pored plaće za obnašanje dužnosti ostvaruje pravo na naknadu troška korištenja privatnog automobila u službene svrhe za potrebu prijevoza na radno mjesto i sa radnog mjesta na kojem obnaša navedenu dužnost i to u okviru stvarno nastalog troška, pri čemu je potrebno da kriteriji za utvrđivanje i način obračuna stvarnog troška prijevoza budu definirani općim aktom Općine Lobor.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 20. točci dnevnog reda dovršeno.

**Prelazi se na raspravljanje o 21. točci dnevnog reda.**

Članica Povjerenstva Tončica Božić kao izvjestiteljica u predmetu **M-99/19, na zahtjev dužnosnika IVICE ŠARIĆA, općinskog načelnika Općine Zemunik Donji** iznosi predmet i navodi da je dužnosnik podnio zahtjev za davanjem mišljenja Povjerenstva u kojem navodi da je po polici životnog osiguranja koju je uplaćivao od 1999. do 2019. godine ostvario pravo na isplatu osigurane svote za doživljenje, slijedom čega traži mišljenje je li u obvezi prijaviti taj prihod u izvješću o imovinskom stanju.

Izvjestitelj predlaže da se donese mišljenje da je dužnosnik dužan kod stjecanja prava na isplatu osigurane svote prema polici životnog osiguranja Povjerenstvu podnijeti izvješće o imovinskom stanju dužnosnika, povodom bitne promjene, istekom godine u kojoj je promjena nastala, a sukladno odredbama članka 8. stavka 2. u svezi s člankom 8. stavkom 7. podstavkom 7. ZSSI-a. Navedeni primitak dužan je navesti u rubrici „podatci o ostalim prihodima“, stavka „osiguranje“, a u rubrici „napomene“ obrazložiti da se radi o životnom osiguranju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 21. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**